"Politionele Actie" kang kaloro duwé maksud kanggo marusa Républik supaya gelem kerja bebarengan karo pamaréntah Walanda ing bab paleksanan aturan féderalis kaya kang kawedharaké ing Prajanjèn Linggadjati. Ancasé aturan iki ya iku kanggo ngatur Indonésia dadi nagara féderal kang anyar lan bakal tansah sesambungan cedhak karo Walanda. Wong Indonésia nerak pasarujukan gencatan sanjata sawisé Agrèsi Militèr Walanda I. Sawisé gencatan sanjata, ana Prajanjèn Renville ngandharaké bab panarikan wadyabala Indonésia saka wewengkon-wewengkon kang dikuwasani déning Walanda. Kanthi gantiné, anané blokadhe wewengkon Indonésia kang dicakaké déning Walanda kudu dipungkasi, lan prajanjén iki wis lekas lumaku. Nanging, sawisé sawatara wektu, wadya bala Indonésia kumpul manèh lan nglekasi operasi gerilya klawan Walanda.